Na osnovu člana 25. slineja 2. Statuta Komore magistara farmacije Tuzlanskog Skupština Komore magistara farmacije Tuzlanskog kantona, na VIII redovnoj sjednici, održanoj 04.03.2020. godine, donosi:

P O S L O V N I K
o radu Skupštine 

I – OPŠTE ODREDBE

Član 1.

Ovim Poslovnikom o radu Skupštine (u daljem tekstu: Poslovnik) uređuje se rad Skupštine Komore magistara farmacije Tuzlanskog kantona. 

Skupštinu Komore magistara farmacije Tuzlanskog kantona čine delegati izabrani u izbornim jedinicama koje predstavljaju.

Ukupan broj delegata u Skupštini utvrđuje se na osnovu podataka iz registra članova na dan raspisivanja izbora tako da se na svakih 5 magistara farmacije članova Komore jedne izborne jedinice iz ukupnog broja članova Komore te izborne jedinice, bira jedan (1) delegat. 

Ukoliko izborne jedinice imaju manje od 5 magistara farmacije članova Komore udružuju se u zajedničku izbornu jedinicu unutar sektora iz kojeg dolaze i udruženi imaju pravo izabrati srazmjeran broj zajedničkih delegata.

Delegate za Skupštinu predlažu izborne jedinice, a u udruženim izbornim jedinicama povjerenici  izborne jedinice, o čemu Odluku donosi Upravni odbor Komore.
Predloženi delegati obavezno potpisuju izjave da prihvataju dužnost delegata. 
Nakon prijedloga iz izbornih jedinica, u pismenoj formi i potpisa izjava, konačan broj delegata utvrđuje Upravni odbor, koji formira zajedničku listu svih predloženih delegata koja se dostavlja Skupštini koja donosi odluku o verifikaciji mandaa izabranih dlegata.
Mandat delegata Skupštine traje četiri (4) godine s mogućnošću ponovnog izbora.

Član 2.

Skupština se sastaje u skladu sa Statutom Komore magistara farmacije Tuzlanskog kantona (u daljem tekstu: Statut) i poslovnikom o radu Skupštine Komore magistara farmacijeTuzlanskog kantona (u daljem tekstu: Poslovnik).

Rad Skupštine je javan.

Izuzetno Skupština može donijeti odluku da sjednica bude zatvorena za javnost.

Član 3.

Nadležnost Skupštine utvrđena je članom 25. Statuta Komore.

II – SAZIVANJE, PREDSJEDAVANJE I SUDJELOVANJE NA SJEDNICI

Član 4.

Skupština se sastaje po potrebi, a najmanje jednom godišnje.

Skupštinu saziva Predsjednik Komore.

Delegatima Skupštine se dostavlja poziv s prijedlogom dnevnog reda i dokumentima o kojima će se voditi rasprava sedam (7) dana prije održavanja sjednice.

Izuzetno, sjednica se može sazvati po hitnom postupku, ali vodeći računa da delegati mogu doći na sjednicu.

Zahtjev za sazivanje vanredne sjednice Skupštine, Predsjedniku Komore, mogu podnijeti: Upravni odbor, najmanje jedna trećina (1/3) delegata u Skupštini.

Predsjednik Komore mora sazvati vanrednu sjednicu Skupštine, najkasnije u roku od 30 dana od dana prijema zahtjeva iz stava 5. ovog člana.
Ukoliko se sjednica ne sazove u roku od 30 dana, predlagači mogu sami sazvati vanrednu sjednicu Skupštine.

Član 5.

Sjednicu Skupštine pripremaju predsjednik Skupštine, članovi Upravnog odbora odbora i Generalni sekretar Komore.

Skupštinu otvara i do izbora radnog Predsjedništva njenim radom rukovodi Predsjednik Komore ili predsjednik Upravnog odbora. 
Na njegov prijedlog Skupština bira Radno predsjedništvo koje broji predsjedavajućeg, zamjenika predsjedavajućeg i tri člana.
Radno predsjedništvo rukovodi radom Skupštine i po potrebi predlaže Skupštini odgovarajuće odluke i zaključke.

Član 6.

Radno predsjedništvo predlaže dnevni red.
Prijave za diskusiju se dostavljaju Radnom predsjedništvu Skupštine.
Učesnici u diskusiji dobijaju riječ po redoslijedu prijavljivanja.

Član 7.

Sjednici Skupštine mogu prisustvovati i gosti, koji imaju sva prava kao i delegatii osim prava odlučivanja.

Član 8.

Niko ne može govoriti na sjednici prije nego što zatraži i dobije riječ od predsjedavajućeg Radnog predsjedništva (u daljem tekstu: Predsjedavajući).

Predsjedavajući daje riječ prema redoslijedu prijava za raspravu. Govornika može opomenuti na red ili prekinuti u govoru samo Predsjedavajući.

Predsjedavajući brine se da govornik ne bude ometan ili spriječen u svom govoru.

Član 9.

Delegatu Skupštine koji želi govoriti o povredi Poslovnika ili o povredi dnevnog reda Predsjedavajući daje riječ čim je zatraži. 

Predsjedavajući je dužan poslije iznesenog prigovora dati objašnjenje o povredi Poslovnika, odnosno utvrđenog dnevnog reda.

Ako delegat Skupštine nije zadovoljan datim objašnjenjem, o tom se odlučuje na sjednici.

Član 10.

Govornik može govoriti samo o temi o kojoj se raspravlja i prema utvrđenom dnevnom redu.

Ako se govornik udalji od predmeta dnevnog reda, Predsjedavajući će ga opomenuti da se drži dnevnog reda.

Ako se govornik i poslije drugog poziva ne drži teme dnevnog reda, Predsjedavajući će mu oduzeti riječ.

Član 11.

Na sjednici se može odlučiti da govornik o istoj temi može govoriti samo jedanput, a može se odrediti i vrijeme trajanja govora.

U slučaju replike ista može trajati do dvije minute.

III – ODRŽAVANJE REDA I MJERE

Član 12.

Red na sjednici održava Predsjedavajući.

Za remećenje reda na sjednici Predsjedavajući može članu Skupštine izreći sljedeće mjere:
1. opomena,
2. opomena s oduzimanjem riječi,
3. udaljavanje sa sjednice.

Član 13.

Opomena se izriče delegatu Skupštine koji na sjednici svojim vladanjem ili govorom remeti red ili na drugi način krši odredbe ovog Poslovnika, a naročito ako se u svom govoru ne drži predmeta o kojem se raspravlja, ako govori, a nije dobio odobrenje od Predsjedavajući, ako svojim upadicama ili na drugi način ometa govornika.

Član 14.

Opomena s oduzimanjem riječi izriče se delegatu Skupštine koji na sjednici svojim vladanjem ili govorom bitnije ometa rad na sjednici, a naročito ako se u svom govoru i nakon što mu je izrečena opomena ne drži predmeta o kojem se raspravlja te ako svojim govorom na grublji način vrijeđa Predsjedavajući ili druge delegate Skupštine.

Član 15.

Udaljavanje sa sjednice izriče se delegatu Skupštine koji je svojim vladanjem toliko narušio red ili prekršio odredbu ovog Poslovnika, tako da je daljnje održavanje sjednice dovedeno u pitanje.

IV - TOK SJEDNICE I ODLUČIVANJE

Član 16.

Na svakoj sjednici Skupštine vodi se spisak prisutnih delegata Skupštine.
Ako delegat prijevremeno napusti sjednicu dužan je o tome obavijestiti Predsjedavajućeg.

Član 17.

Nakon otvaranja sjednice Predsjedavajući daje potrebna objašnjenja u vezi s radom sjednice te obavještava delegate Skupštine o broju prisutnih delegata Skupštine.

Nakon utvrđivanja dnevnog reda prelazi se na raspravu o pojedinim temama i to redom koji je utvrđen u prihvaćenom dnevnom redu.

Predsjedavajući zaključuje raspravu kada utvrdi da nema više prijavljenih govornika.

Član 18.

Skupština može punovažno odlučivati ukoliko sjednici prisustvuje preko 50% delegata Skupštine (nadpolovična većina);
Odluka Skupštine je punovažna ako je za nju glasala nadpolovična većina (50%+1) ukupnog broja prisutnih delegata na sjednici Skupštine koja ima kvorum
U slučajevima da ne postoji kvorum utvrđen u stavu (1) ovog člana, Skupština može punovažno odlučivati i sa manjim kvorumom, ali ne nižim od 30 % delegata, samo pod uslovom da se predhodno načini stanaka od najmanje sat vremena tokom koje će se pokušati okupiti dovoljan broj delegata.

Član 19.

Glasanje na sjednici je javno, osim ako Statutom ili drugim općim aktom Komore nije  određeno da se glasa tajno, odnosno ako većina od ukupnog broja prisutnih delegata Skupštine odluči da  će se o pojedinom pitanju glasati drugačije.

Javno glasanje provodi se istovremeno, dizanjem ruku ili poimeničnim izjašnjavanjem.
Tajno glasanje provodi se glasačkim listićima. Kod tajnog glasanja pomažu delegati Skupštine koje odredi Predsjedavajući osim kod izbora tijela Komore.

Glasa se «za», «protiv» ili «suzdržan».

Član 20.

Glasanje otvara Predsjedavajući.

Ako se kod glasanja sumnja u kvorum, potrebna je provjera prisutnih.

Ukoliko nema dovoljno prisutnih delegata Skupštine, Predsjedavajući prekida sjednicu i odredjuje datum nastavka ili datum sljedeće sjednice Skupštine.

V - ZAPISNICI

Član 21.

O sjednici Skupštine vodi se zapisnik.

Zapisnik sadrži: redni broj sjednice, datum i mjesto održavanja sjednice, vrijeme početka sjednice, evidentiranje prisutnih i odsutnih delegate, evidentiranje prisutnih i odsutnih i drugih pozvanih lica, podatke o pravdanju izostanaka sa prošle sjednice, podatak o usvajanju zapisnika sa prošle sjednice, dnevni red sjednice, tok razmatranja, tok odlučivanja i donijete odluke, zaključke i sl., ostale događaje na sjednici i vrijeme zaključenja sjednice.

Član 22.

Za svaku sjednicu Skupštine odredjuje se zapisničar i dva ovjerivača koji su odgovorni za izradu i tačnost zapisnika. zapisničar vodi i spisak diskutanata, te prati glasanje i broji glasove.

Najkasnije u roku od 14 dana od završetka sjednice zapisnik se dostavlja svim delegatima Skupštine. Ako u roku od 14 dana po prijemu zapisnika delegate Skupštine ne pošalju pismene primjedbe, smatra se da je zapisnik usvojen. Ako su primjedbe takve prirode da je njihovo unošenje u zapisnik upitno, prepravljeni se zapisnik usvaja i potvrdjuje na sljedećoj sjednici Skupštine.

Usvojeni zapisnik potpisuje predsjedavajući Skupštine i zapisničar.

VII - PRELAZNE I ZAVRŠNE ODREDBE

Član 23.

Ovaj poslovnik stupa na snagu sedmog dana od dana donošenja i objavit će se na WEB stranici Komore.

Član 24.

Stupanjem na snagu ovog Poslovnika prestaje vrijediti Poslovnik o radu Skupštine Komore magistara farmacije Tuzlanskog kantona broj: 01-795/16 od 03.11.2016. godine.

PREDSJEDAVAJUĆA
SKUPŠTINE KOMORE MAGISTARA FARMACIJE TK

Halilović Eldina, mr.ph.
           Aida Smajić, mr.ph.

Broj: 01-341/20

Tuzla, 04.03..2020.god.